CELEX: 32012R0153
Language: fi
Date: 2012-02-15 00:00:00
Title: Euroopan parlamentin ja neuvoston asetus (EU) N:o 153/2012, annettu 15 päivänä helmikuuta 2012 , liittymistä valmistelevasta tukivälineestä annetun neuvoston asetuksen (EY) N:o 1085/2006 muuttamisesta

29.2.2012   
            
            
               FI
            
            
               Euroopan unionin virallinen lehti
            
            
               L 58/1
            
         EUROOPAN PARLAMENTIN JA NEUVOSTON ASETUS (EU) N:o 153/2012,
   annettu 15 päivänä helmikuuta 2012,
   liittymistä valmistelevasta tukivälineestä annetun neuvoston asetuksen (EY) N:o 1085/2006 muuttamisesta
   EUROOPAN PARLAMENTTI JA EUROOPAN UNIONIN NEUVOSTO, jotka
   ottavat huomioon Euroopan unionin toiminnasta tehdyn sopimuksen ja erityisesti sen 212 artiklan 2 kohdan,
   ottavat huomioon Euroopan komission ehdotuksen,
   sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
   noudattavat tavallista lainsäätämisjärjestystä (1),
   sekä katsovat seuraavaa:
   
               (1)
            
            
               Liittymistä valmistelevasta tukivälineestä 17 päivänä heinäkuuta 2006 annetussa neuvoston asetuksessa (EY) N:o 1085/2006 (2) säädetään tuesta, jota unionin jäseneksi tuloa silmällä pitäen annetaan ehdokasmaille ja mahdollisille ehdokasmaille niiden asteittain lähentyessä Euroopan unionin standardeihin ja politiikkoihin, mitkä käsittävät tarpeen mukaan myös unionin säännöstön.
            
         
               (2)
            
            
               Asetuksessa (EY) N:o 1085/2006 tehdään selvä ero ehdokasmaiden ja mahdollisten ehdokasmaiden välillä.
            
         
               (3)
            
            
               Kesäkuun 17 päivänä 2010 kokoontunut Eurooppa-neuvosto suhtautui myönteisesti komission lausuntoon Islannin unionin jäsenyyttä koskevasta hakemuksesta, totesi, että Islanti täytti Kööpenhaminassa vuonna 1993 kokoontuneen Eurooppa-neuvoston vahvistamat poliittiset arviointiperusteet, ja päätti, että Islannin kanssa olisi aloitettava liittymisneuvottelut. Islanti on siten ehdokasmaa.
            
         
               (4)
            
            
               Joulukuun 17 päivänä 2010 kokoontunut Eurooppa-neuvosto hyväksyi neuvoston 14 päivänä joulukuuta 2010 tekemät laajentumista koskevat päätelmät ja päätti antaa Montenegrolle ehdokasmaan aseman.
            
         
               (5)
            
            
               Neuvosto on kehottanut komissiota ehdottamaan asetuksen (EY) N:o 1085/2006 19 artiklan muuttamista niiden sääntöjen selventämiseksi, jotka koskevat osallistumista sellaisiin tukisopimusten tarjouskilpailuihin, jotka rahoitetaan liittymistä valmistelevan tukivälineen rajat ylittävän yhteistyön osa-alueen mukaisesti, sekä yhdenmukaisuuden varmistamiseksi muiden ulkoisen avun välineiden, erityisesti eurooppalaisen naapuruuden ja kumppanuuden välineen kanssa.
            
         
               (6)
            
            
               Rahoitusvälineen perustamisesta Kyproksen turkkilaisen yhteisön taloudellisen kehityksen edistämiseksi 27 päivänä helmikuuta 2006 annetussa neuvoston asetuksessa (EY) N:o 389/2006 (3) nimetään taloudellisen tuen myöntämisestä tietyille Keski- ja Itä-Euroopan maille 18 päivänä joulukuuta 1989 annetussa neuvoston asetuksessa (ETY) N:o 3906/89 (4) säädetty komitea (”Phare-komitea”) avustamaan komissiota Kyproksen turkkilaiselle yhteisölle annettavan avun hallinnoinnissa. Asetuksen (EY) N:o 1085/2006 25 artiklan mukaisesti asetus (ETY) N:o 3906/89 on kumottu; sitä sovelletaan kuitenkin edelleen vuotta 2007 edeltävien varainhoitovuosien talousarvioiden toteuttamiseksi annettujen säädösten ja sitoumusten täytäntöönpanoon. Koska asetus (EY) N:o 389/2006 on Kyproksen turkkilaiselle yhteisölle annettavan rahoitustuen perussäädös vielä mainittujen varainhoitovuosien jälkeenkin, Phare-komitean toimintaa olisi myös jatkettava tätä varten.
            
         
               (7)
            
            
               Sen vuoksi asetus (EY) N:o 1085/2006 olisi muutettava tämän mukaisesti,
            
         OVAT HYVÄKSYNEET TÄMÄN ASETUKSEN:
   1 artikla
   Muutetaan asetus (EY) N:o 1085/2006 seuraavasti:
   
               1)
            
            
               Lisätään 19 artiklaan kohta seuraavasti:
               ”9.   Kohdat 1–8 eivät rajoita sentyyppisten järjestöjen osallistumista, jotka ovat toimenpiteen tavoitteet huomioon ottaen luonteensa tai sijaintinsa perusteella tukikelpoisia.”.
            
         
               2)
            
            
               Korvataan 25 artiklan 1 kohdan toinen alakohta seuraavasti:
               ”Kumottuja asetuksia ja asetusta (EY) N:o 2666/2000 sovelletaan kuitenkin edelleen vuotta 2007 edeltävien varainhoitovuosien talousarvioiden toteuttamiseksi annettujen säädösten ja sitoumusten täytäntöönpanoon sekä Bulgarian tasavallan ja Romanian liittymisehtoja ja niiden sopimusten mukautuksia, joihin Euroopan unioni perustuu (5), koskevan asiakirjan 31 artiklan täytäntöönpanoon samoin kuin rahoitusvälineen perustamisesta Kyproksen turkkilaisen yhteisön taloudellisen kehityksen edistämiseksi 27 päivänä helmikuuta 2006 annetun neuvoston asetuksen (EY) N:o 389/2006 (6) 3 artiklan täytäntöönpanoon.
            
         
               3)
            
            
               Lisätään liitteessä I Kroatiaa koskevan kohdan jälkeen kohdat seuraavasti:
               
                           ”—
                        
                        
                           Islanti
                        
                     
                           —
                        
                        
                           Montenegro”.
                        
                     
         
               4)
            
            
               Poistetaan liitteestä II seuraavat kohdat:
               
                           ”—
                        
                        
                           Islanti
                        
                     
                           —
                        
                        
                           Montenegro”.
                        
                     
         2 artikla
   Tämä asetus tulee voimaan sitä päivää seuraavana päivänä, jona se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Strasbourgissa 15 päivänä helmikuuta 2012.
      
         
            Euroopan parlamentin puolesta
         
         
            Puhemies
         
         M. SCHULZ
      
      
         
            Neuvoston puolesta
         
         
            Puheenjohtaja
         
         N. WAMMEN
      
   
   
      (1)  Euroopan parlamentin kanta, vahvistettu 14. joulukuuta 2011 (ei vielä julkaistu virallisessa lehdessä) ja neuvoston päätös, tehty 23. tammikuuta 2012.
   
      (2)  EUVL L 210, 31.7.2006, s. 82.
   
      (3)  EUVL L 65, 7.3.2006, s. 5.
   
      (4)  EYVL L 375, 23.12.1989, s. 11.
   
      (5)  EUVL L 157, 21.6.2005, s. 203.
   
      (6)  EUVL L 65, 7.3.2006, s. 5.”.